Frank Bakke-Jensen

**Frank Bakke-Jensen** (født 1965) er en norsk embetsmann og tidligere politiker for Høyre.

Han var ordfører i Båtsfjord fra 2007 til 2009 og stortingsrepresentant for Finnmark fra 2009 til 2021. I Erna Solbergs regjering var han Norges EØS- og EU-minister fra 2016 til 2017 og forsvarsminister fra 2017 til 2021.

I september 2020 ble han utnevnt til fiskeridirektør, og han tiltrådte den 1. desember 2021.
 
## Liv og virke
### Familiebakgrunn og yrkesliv
Han vokste opp i Båtsfjord. Begge foreldrene hadde tilknytning til fiskeriene.

Han er faglært skipselektriker og begynte senere på desentralisert lærerutdanning. Han tjenestegjorde i UNIFIL fra 1990 til 1991. Han underviste noen år ved Båtsfjord skole. I 1999 overtok Bakke-Jensen selskapet som stod for bakketjenestene ved Båtsfjord lufthavn, og fungerte som stasjonssjef for Widerøe.

Han har ellers vært engasjert i idrett, musikk og revy.

Frank Bakke-Jensen er gift med Hilde Sjurelv og har to barn fra et tidligere ekteskap.

### Politisk arbeid
Bakke-Jensen var medlem av Båtsfjord kommunestyre fra 1999 og medlem av Finnmark fylkesting fra 2007. Ved valget i 2007 fikk Arbeiderpartiet flertall alene i Båtsfjord kommunestyre, men en partisplid førte til at Bakke-Jensen fikk utbryternes stemmer og ble valgt til ordfører. En viktig sak i Bakke-Jensens ordførerperiode var å beholde den kommunalt drevne Båtsfjord videregående skole.

Bakke-Jensen var innvalgt på Stortinget fra Finnmark i tre valgperioder fra 2009 til 2021. Han satt i Stortingets næringskomité, blant annet som Høyres fiskeripolitiske talsmann.

Bakke-Jensen var fylkesleder i Finnmark Høyre fra 2012 til 2014.

### Ministerposter
I Erna Solbergs regjering ble han først utnevnt til Norges EØS- og EU-minister fra 20. desember 2016, før han den 20. oktober 2017 ble utnevnt til Norges forsvarsminister.

### Utnevninger til fiskeridirektør
I september 2020 utnevnte regjeringen Bakke-Jensen til fiskeridirektør for et åremål på 6 år. Bakke-Jensen søkte stillingen fem uker etter fristen og han var til jobbintervju før han leverte søknad. Jobbintervjuet skjedde på Bakke-Jensens initiativ. Utnevnelsen ble kritisert fordi det ikke har vært tradisjon for å utnevne sittende statsråder til ledende stillinger i embetsverket. I april 2021 ble det gjennomført en åpen høring om utnevningspraksisen i Solbergs regjering. I 2006 fastslo daværende statsminister Jens Stoltenberg at det ikke var aktuelt å utnevne sittende statsråder, statssekretærer eller rådgivere til stillinger der regjeringen eller departementene tar den endelige beslutningen i ansettelsessaker. Tidligere hadde regjeringen Solberg utnevnt Bent Høie til fylkesmann (i 2018) og Elisabeth Aspaker til fylkesmann (2014). Ifølge *[[Dag og Tid]]* har det ikke skjedd siden 1908 at regjeringen har utnevnt egne medlemmer på denne måten. Det var ikke allment kjent at Bakke-Jensen var kandidat før utnevnelsen. Sivilombudsmannen har kritisert hemmelighold ved utnevningen av Bakke-Jensen. Både Bakke-Jensen og Solberg beklaget av han ikke sto på den offentlige søkerlisten. Jonas Gahr Støre var mest kritisk til utnevnelsen av Bakke-Jensen fordi det er stilling som fagdirektør, mens de to andre utnevnelsene gjelder fylkesmann (senere skiftet navn til statsforvalter).

## Referanser




## Eksterne lenker
* 
* 
*